شيرين مزاري: د بې درکه کسانو دپاره جوړه قانوني مسوده بې درکه شوې
د پاکستان د بشري حقونو مرکزي وزيرې شيرين مزاري ویلي، په زوره د بې درکه کولو د مخنیوي دپاره جوړه کړی شوې قانوني مسوده بې درکه شوې ده.
کراچۍ — د پاکستان د ډان وېب پاڼې ترمخه مزاري دغه خبره د ګل/ دوشنبې په ورځ مطبوعاتو سره په خبرو کې کړې ده. هغې ويلي، د بې درکه کسانو په اړه جوړه شوې قانوني مسوده اړونده قايمه کمېټۍ او قامي اسمبلۍ منظوره کړې خو برني اېوان سېنېټ ته د تلو نه وروسته دا بې درکه شوې ده. خو ورسره یې ويلي دي داسې خبرونه دي چې دغه قانوني مسوده د سېنېټ په سېکرټريټ کې پرته ده. د نومبر 2021 په اتمه د شیرین مزاري په ټولنيزو رسنيو ټوېټر په خپل يو بيان کې ويلي وو چې قامې اسمبلۍ کې وړاندې شوې قانونوني مسوده کې يې بدلون کړی دی. د هغې په وینا، په وړاندی شوي بدلون کې یو جنجالي برخه، چې غوښتل یې د دولتي چارواکو، د ادارو مشران د حساب ورکولو څخه خوندي کړي، لرې کړل شوې ده. له دغې وړاندې شيرين مزاري په 30 اګست په ټويټر ویلي وو، "نن د ورکو يا بې درکه کړل شوو خلکو په نړيواله ورځ مونږ د خپلې دې ژمنې سره پرمخ ځو چې په زوره بې درکه کول جرم وګرځوو. په جمهوریت کې په زوره د بې درکه کولو ځای نشته. تيره اوونۍ د قامي اسمبلۍ قايمه کمېټۍ د دغه قانوني مسودې په متفقه توګه منظوري ورکړې ده. خو افسوس چې تيرو حکومتونو په دغه اړوند وخت ضايع کړی دی". د ستمبر په مياشت کې په پاکستان کې په جبري توګه د بې درکه شوو کسانو د قضيو د هواري کمېشن ویلي وو چې د کال 2021 په لمړو اتوو میاشتو کې نور 1201 کسان په زوره بې درکه کړی شوي دي د کمېشن لخوا جاري شوو شمېرو کې ويل شوي وو چې په دې موده کې د 225 لا درکه شوو تنانو مړي موندل شوي او 911 کسان دا وخت د پوځ د څار لاندې حراستي مرکزونو کې بندیوان دي چې پکې تر ټولو زیات 757 لادرکه کسان د پوځ د څار لاندې د خېبر پښتونخوا په حراستي مرکزونو کې پراته دي د کمېشن د شميرو په اساس کال 2016 کې کمېشن ته د جبري لا درکيو ټولې 782، کال 2017 کې 868, کال 2018 کې 1098, کال 2019 کې 800 او په 2020 کې 415 د لا درکۍ پېښې رپورټ شوې وې په پاکستان کې اکثره په پوځ او استخباراتي ادارو دغه تور لګي چې د خلکو په زوره بې درکه کولو کې لاس لري خو پوځ دغه تورونه ردوي او وايي ډیر بې درکه تنان هغه دي چې په ترهګر تنظیمونو کې شامل شوي دي